[{"text_idx": "#000000", "text": "218. \u2018Zara man\u2019, edo aspaldiko giroaren enkantua"}, {"text_idx": "#000001", "text": "Auskalo zenbat emango genukeen bandaren kontzertu bat Zestoan ikus-entzuteko pandemia garai zail hauetan. \u201cNon placet\u201d esan digu, ordea, Urkulluk; \u201cnon placet\u201d esan digu Arregik. Entsegurik egin ezinda dabiltza eta pena ematen dit. Nonbait, musika talde profesionalek ez diete birusa kutsatzen elkarri, baina profesionalak ez direnek bai. Tira, gu baino jakintsuagoek egingo al zuten araudia, eta utz dezagun horrelaxe."}, {"text_idx": "#000004", "text": "Gaur ekarri dugun honek \u201cCestona. Banda del pueblo en la plaza de toros\u201d du izenburua, eta, askori kosta egingo zaio ondo kokatzea nondik aterata dagoen ere. Baina hori gero azalduko dugu. Orain errepara diezaiogun bandari berari. Oraintxe bezala, adin desberdintasuna nabari da: batzuk mutil koskorrak, beste batzuk helduak. Kokapenak ematen du, ordea, atentzio gehien: txaranga eta bandaren arteko zerbait balitz bezala, borobilean daude jarrita musikariak, zuzendaria erdian dutelarik; bere atzean ere badaude pare bat mutil koskor, zuzendariaren atzeak musika interpretatzeko nahiko informazio emango balie bezala. Jendeak tente gehiago entzuten du, barreratan eserita baino, agian urruti geratzen direlako. Janzkera, berriz, musikari denena antzekoa da (txaketa, txapela...) baina ez uniformea. Alde ederreko itxura ematen dute kontzertutan gure \u201cZara man\u201d eta \u201cZara woman\u201d-ek beren uniforme plantxatu berriekin! (hemen, irribarre txiki bat egin dezakezu, irakurle)."}, {"text_idx": "#000006", "text": "Kokapenari dagokionez, berriz, honez gero konturatuko zinen, irakurle, udaletxeko fatxada eta torilera joateko arkua direla argazkiaren eszenografia. Arku horren teilatupea 1940ko hamarkadan kendu zen. Udaletxeari erreparatuta, berriz, kontuan hartu garai haietan (1920ko hamarkadaz ari gara) bi leiho bakarrik zituela balkoiak, hain zuzen ere, areto nagusiaren bi leihoak. Eta ikusten den bezala, 1985eko obrak egin ziren arte, bigarren solairuak ere balkoia zuen."}, {"text_idx": "#000009", "text": "Zuzenketa txiki bat: gerora konturatu naiz, orain hemen azalduko ez ditudan xehetasunengatik, 1914a edo lehenago etorri zela Zestoara gure argazkilaria. Ondorioz, 1910eko hamarkada hasierakoa da, Zestoako Diapason bandak lehen urratsak eman zituenekoa."}]